নোটবাতিল নিয়ে গোটা দেশে আন্দোলন ছড়িয়ে দিতে চান মমতা বন্দ্যোপাধ্যায়। কিন্তু মুখে বিরোধিতা করলেও বাস্তবে কেন মোদী সরকারকে চাপে ফেলতে পারছে না তৃণমূল কংগ্রেস, তা কার্যত স্বীকার করে নিলেন দলের শীর্ষ নেতা মুকুল রায়।
বুধবার দলের কেন্দ্রীয় সরকারি কর্মচারীদের সংগঠনের একটি সভায় বক্তব্য রাখেন মুকুলবাবু। সেখানেই তিনি বলেন, গোটা ভারতে কেন্দ্রীয় সরকারি কর্মীদের নিয়ে দলীয় সংগঠন গড়ে তোলা অত্যন্ত গুরুত্বপূর্ণ। মুকুলবাবু কার্যত স্বীকার করে নেন, কেন্দ্রীয় সরকারি কর্মচারীদের সংগঠনের মধ্যে তৃণমূলের প্রভাব থাকলে রাজনৈতিকভাবে চাপে ফেলার পাশাপাশি প্রশাসনিকভাবেও মোদী সরকারকেও চাপে ফেলা যেত। বিশেষত ব্যাঙ্ক কর্মীদের সংগঠনেও বামেদের ভাল প্রভাব রয়েছে। কিন্তু তৃণমূলের সেভাবে কোনও প্রভাবই নেই, বা বলা ভাল কোনও সংগঠন নেই। সেই কারণেই অবিলম্বে কেন্দ্রীয় সরকারি কর্মীদের মধ্যেও দলের প্রভাব বাড়ানোর উপরে জোর দিয়েছেন মুকুলবাবু। 
আরও পড়ুন
মোদীর বিরুদ্ধে অভিযোগ কি প্রমাণ করতে পারবেন রাহুল? জেনে নিন সত্যিটা
প্রশ্ন হচ্ছে এরাজ্যে ক্ষমতায় রয়েছে তৃণমূল, ফলে সরকারি কর্মীদের মধ্যে দলের প্রভাবও রয়েছে। কিন্তু সদ্য সর্বভারতীয় দলের স্বীকৃতি পাওয়া তৃণমূলের পক্ষে কি অন্যান্য রাজ্যের সরকারি কর্মীদের মধ্যে প্রভাব বিস্তার করা সহজ হবে? সেই প্রশ্ন থাকছেই। যদিও তৃণমূল প্রভাবিত কেন্দ্রীয় সরকারি কর্মচারীদের সংগঠন কনফেডারেশন অফ সেন্ট্রাল গভর্মেন্ট ওয়ার্কার্স অ্যান্ড এমপ্লয়িজ-এর নেতা প্রতীম বন্দ্যোপাধ্যায়ের দাবি, নেতৃত্বের নির্দেশ মেনে সর্বভারতীয় ক্ষেত্রে নিজেদের সংগঠন শক্তিশালী করার চেষ্টা করছেন তারা।